Solveig Christov
Store norske leksikon,Språk og litteratur,Norsk og samisk litteratur,Norges litteratur 1960-2000
Solveig Christov var en norsk forfatter. Hun debuterte med en talentfull roman fra et havarert Oslo-miljø, Det blomstrer langs blindveien (1949).
Senere romaner er På veiene til og fra (1951), preget av krigs- og etterkrigstid, den visjonære allegorien Torso (1952), som betegner hennes gjennombrudd, Under vintermånen (1954) fra et internasjonalt Paris-miljø, ekteskapsromanen Syv dager og netter (1955) og den svakere Demningen (1957), en symbolsk skildring av tidens angstfylte motsetningsforhold. Videre skrev hun Korsvei i jungelen (1959), Elskerens hjemkomst (1961), Skyldneren (1965), Tilfellet Martin (1970), Knivsliperens dagbok (1976) og Reisen for lenge siden (1978). Dessuten gav hun ut novellesamlingene Jegeren og viltet (1962) og Tre paradis (1966).Foruten noen hørespill skrev Christov skuespillene Det hemmelige regnskap (1957) og På rødt pass (1958), begge oppført på Nationaltheatret, samt Befrielsen (1966). Christovs diktning er preget av psykologisk innsikt, teknisk dyktighet og dristige formeksperimenter med sterkt engasjement i tidens aktuelle problematikk.Hun var gift med Harald Grieg. Les mer i Store norske leksikon Solveig Christov i Norsk biografisk leksikon